長洲太平清醮飄色巡遊
**長洲太平清醮**（又叫**包山節**，英文：**Cheung Chau Da Jiu Festival**或**Cheung Chau Bun Festival**），係香港長洲居民舉辦嘅一個太平清醮活動，喺每年農曆四月舉行，係當地最大規模嘅一個傳統宗教祭神求福習俗。長洲太平清醮有三大元素，分別係出巡、超幽及包山。

歷史
--

相傳長洲太平清醮嘅舉辦，係因為清朝中期，嗰度發生瘟疫死得人多，長洲島民惶恐之下，就聚集北帝神前祈求消災解難。後尾玄天上帝指示，要延請高僧設壇拜懺，超渡水陸孤魂，奉神綏靖遊行街道，先至可以消禍。島民於是擇定喺每年農曆四月份內為建醮期，長洲人叫做「打醮」。擇日就響每年正月尾，由惠（州）潮（州）府同人喺北帝前杯卜選出籌備醮會嘅值理，再杯卜醮期。呢個做法歷年來畀島民奉行不絕，至今未嘗中斷。直至2001年，杯卜結果咁啱卜得四月初六做起醮之日，伸算至最熱鬧最受歡迎嘅神鑾會景遊行節目喺四月初八，亦為佛祖誕 —— 新訂嘅公眾假期。島民當時即『大膽』再杯卜北帝，係咪『同意』以後嘅醮期都訂喺相同日子，令更多善信普天同慶，參拜諸神。結果北帝『欣然同意』，所以自 2001年起，一年一度長洲太平清醮嘅醮期就咁定咗落嚟。另一個說法，係話呢個係長洲一年一度嘅齋醮活動。有記載指，1894 年香港島同離島發生瘟疫，長洲地保朱福喺汕尾、惠潮一帶請法師同戲班到長洲打醮。

2005 年，政府將佢包裝成節慶旅遊項目，而太平清醮嘅飄色巡遊同搶包山比賽亦安排喺農曆四月初八，佛誕公眾假期，方便吸引啲人入嚟。另外，按照傳統，太平清醮嗰段時間全長洲都要守齋戒茹素，以紀念當年病逝島民。

2023年5月26號，因應武漢肺炎香港疫情而停辦三年嘅太平清醮再次舉辦。

出巡
--

出巡係請駐守喺長洲嘅神靈四周巡視，以正妖邪。出巡前一日，島民會迎請全島神靈坐鎮北帝廟睇神功戲。當日重有祭鶴儀式。出巡正日，首先會舉行放生禮，再抬出神轎，由北帝廟出發，巡行至中興街天后宮再返回北帝廟。出巡期間，島民會舉辦各種活動酬神娛神，會有醒獅同麒麟隊響島上街道巡遊，當中以飄色最突出。

### 飄色

飄色源於「佛山秋色」，各氏族社團各自派出兩個未夠四歲嘅細路，企係特製鐵架上裝扮成古今人物或傳說神衹，穿梭大街小巷。有啲值理會重會襯呢個機會將飄色細路打扮成時事人物諷刺時弊。

### 走神

會影巡遊最重要嘅「走神」活動，亦會喺呢個時候進行。「走神」又叫「走菩薩」，本來由各氏族社團代表抬承神像，由北社公所走返北帝廟沖喜。眾人為爭先入廟向神靈報喜，都爭先恐後奔馳疾走，氣氛刺激非常。依家因秩序緣故變成順序跑返北帝廟。

超幽
--

「超幽」嘅目的係要超渡水陸孤魂。儀式響出巡正日當晚舉行，分水、陸兩祭。道士會先向亡魂讀文，然後將小包山拆毀，將平安包放係幽桌上供奉鬼神。道士會誦經正式進行超幽。誦經完畢，道士會將誦唸文表同功曹使者一齊火化，再誦科文結束印咒。最後，島民會燒大士王嚟將一眾孤魂野鬼同大士王送走。

包山
--

三個用竹棚搭成、掛滿平安包嘅包山
2010 年搶包山比賽
賣包嘅鋪頭
### 宗教意義

打醮嘅焦點係北帝廟前三個用竹棚搭成、掛滿平安包嘅包山。包山上蒸製而成嘅平安包，係做嚟祭祀北帝。長洲人相信搶得包山上嘅平安包，可以保𧙗一家平安，於是每逢打醮尾聲，唔少人喺祭祀完畢就爭住爬上包山搶包，便成搶包山活動。由於島民相信搶得越高嘅包越會為佢哋帶來安康，所以各方氏族社團，都會派出年輕力壯嘅後生仔搶包，變成類似一隊隊人爭奪包山山頂嘅包。前民政事務局局長何志平形容搶包山好似攬球，又揶喻啲包雖然話係供奉北帝，但結果只係畀人用腳踩。

### 唔畀搶

1978 年嘅搶包山時，座包山冧咗，傷成百人，其中廿八人嚴重。當時新界政務司鍾逸傑用人身安全做理由，禁止搶包山。香港政府由此禁止搶包山，改派平安包。

### 復辦申請

2004年，甲申年長洲太平清醮會景巡遊籌備委員會向政府申請復辦搶包山，重向政府提交結構安全報告想游說政府，但係當時嘅民政事務局局長何志平參考過屋宇署嘅分析報告之後，認為竹棚搭嘅包山未能達到安全標準，否決申請。

2005 年，包山改用金屬支架，政府先至批准復辦。搶包山嘅形式，亦由長洲島民數以百計咁踴上包山搶包，改為攀山搶包比賽，2005 年只准十二人玩。

### 商業化

動漫作品麥兜故事，內容提及將搶包山申請為亞洲運動會比賽項目，喚起香港人對搶包山嘅集體回憶。長洲鄉紳亦要求政府解除對搶包山嘅禁令。到咗2005年，政府將搶包山嘅節慶活動重新包裝做旅遊項目包山嘉年華，改咗用攀山嘅形式舉行搶包山比賽，重容許非長洲人參加。前民政事務局長何志平響電台節目講，搶包改為搶蛋糕、公仔，變成一種運動，帶畀長洲商機。2005 年，做消防員嘅長洲人郭嘉明用咗三分鐘，搶咗五十一個包，以 453 分成為冠軍。直至2007 年，佢連攞三屆搶包山比賽冠軍。

2007 年，政府改用塑膠做嘅假包，代替傳統蒸嘅真平安包。每個膠包嘅成本約七蚊，比起真平安包嘅三個七亳半，貴差唔多成倍。

不過，政府將太平清醮包裝作廟會節慶旅遊項目，同埋將搶包山改成攀山比賽形式，就畀唔少人批評係「不倫不類」、「商業化」、「文化承傳欠奉」。科技大學人文學部廖迪生教授指出，節慶傳統同人類經濟活動生活方式有密切關係，響數百人以至數千人參與嘅活動裡面，表現出社會性或地區性嘅團結，所以文化風俗傳統隱含社會結構意義，而政府首創嘅搶膠包，只係保留咗活動嘅框架，同當地人、當地社會文化全無關係。有論者引述聯合國教科文組織《世界文化報告—文化的多樣性、衡突與多元共存》（2000）指出，保護文化嘅目的係「響經濟同技術發展時，將文化同人嘅價值擺返喺中心位置」，而非物質文化遺產嘅基本特點係佢「有活生生嘅實踐者，有觀眾，也活生生咁存在於社會當中」，而保護非物質文化遺產亦應該以提昇「文化尊嚴、文化自豪同文化身份」為目標。香港官員處理搶包山嘅取態，係將傳統文化承傳變成旅遊收益項目，既冇內涵，亦冇生命力，甚至連起碼嘅尊重都欠捧。長洲建醮會認為政府接手主辦嘅搶包山唔係傳統，所以不與為伍。鄉紳黃維坤話：「其實長洲居民一直要求恢復搶包山傳統，大部份島民都唔同意現時嗰種『不倫不類』嘅所謂搶包山，佢只係個爬山比賽，唔可以叫搶包山，完全冇意思。真正『搶包山』係所有大眾都有份，鍾意攞幾多個包就幾多個包。」以前最有興趣搶嘅係漁民，因為一來佢哋最需要祈福，又爬慣桅杆，所以特別擅長搶，但而家嘅攀爬運動就冇漁民參與。《南華早報》社評指出，搶包嘅傳統意義係為島民帶嚟平安、健康，如果將搶包山變成競技運動，會丟曬搶包山嘅精神面貌。

文藝
--

動漫作品麥兜故事，提到申請搶包山做亞洲運動會比賽項目，後尾重拍成動畫電影。

註
-

1. ↑  〈存档副本〉. 原著喺2008年5月1號歸檔. 喺2008年3月18號搵到.
2. ↑  〈DiscoverHongKong – 文化歷史巡禮 – 長洲太平清醮〉. 原著喺2008年3月15號歸檔. 喺2008年3月18號搵到.
3. ↑  《香港離島風物志》第268頁
4. ↑  長洲太平清醮｜以掛畫頂替3座大包山惹議 值理會 : 承建商缺人手拒接辦加拿大星島日報，2023年5月21號
5. ↑  《香港離島區風物志》第210頁
6. ↑  Heritage worth fighting for, Patrick Ho, SCMP, May 13 2005
7. ↑  結構報告遭否決今年擱置 何志平承諾 明年搶包山—大公報，2004年5月23號 B01版
8. ↑  Crowds steam as bun fest makes a towering return, The Standard, May 16 2005
9. ↑  Parick Ho wants bun scramble held all year to draw tourists
10. ↑  Cheung Chau firefighter keeps tradition alive, South China Morning Post, May 16 2005
11. ↑  膠包成本貴一倍，明報，2007年5月26號
12. ↑  遺產保育後知後覺，文匯報Ｃ08版，2007年5月17號
13. ↑  李少媚：搶「膠包」談文化承傳，信報Ｐ38版，2007年5月23號。
14. ↑  真假包之謎，蘋果日報E14版，2007年5月23號
15. ↑  Don't spoil festival with year-round bun scramble, SCMP, May 14 2005

出面網頁
----

* 長洲搶包山 , Ng Wai Shun
* 明報新聞：搶包山又來了